ཨ་ཁུ་ཆོས་བཟང་གིས་རྒྱབ་ཀ་བར་བསྙེས་ནས་བསྡད།ཐང་ཁུག་མཉེད་འཕྲོ་དེ་ལག་པ་གཉིས་ཀྱིས་རེས་མོས་ཀྱིས་ཕུར་མཉེད་བྱས་པས།ཐང་ཁུག་གི་དྲི་མ་སྐྱུར་སིལ་སིལ་ཞིག་ཚོགས་ཁང་ཡོངས་སུ་ཁྱབ།འོག་ཏུ་གནས་པའི་མང་ཚོགས་རྣམས་ཚོར་སྣང་ཅི་ཡང་མེད་རུང་།སྒང་གི་འགོ་ཁྲིད་རྣམས་དྲི་མ་བཟོད་མ་ཐུབ་པར་ཁ་བསྙེར་བསྙེར་དང་སྣ་བསྙེར་བསྙེར་བྱེད་དགོས་ཐུགཡུད་ཙམ་ནས་ཚོགས་ཁང་ཆུང་ངུ་དེ་མིས་ཁེངས།མང་ཆེ་བ་རྐུབ་བཙུགས་ནས་བསྡད་ཡོད་པ་ཕུད།བུད་མེད་ཁ་ཤས་ཡོག་ལས་འཁེལ་བདེ་བའི་ཆེད་དུ་རྩིག་ལྡེབས་སུ་བསྙེས་ཏེ་ཡར་ལངས་ནས་བསྡད།དེའི་ཚེ།སྒྲོག་ཙེའི་ཟུར་དུ་འཁོད་པའི་ཚོན་ཀྲང་དོན་གྲུབ་ཀྱིས་ཚོགས་རྭ་ཧྲིལ་པོར་མིག་བཤེར་ཞིག་བྱས་ནས་ཚོགས་འདུ་དངོས་སུ་འགོ་ཚུགས་རྒྱུའི་ཁྱབ་བསྒྲགས་བྱས།